KIRJALLINEN KYSYMYS E-0901/02

esittäjä(t): Alexander de Roo (Verts/ALE) komissiolle

(4. huhtikuuta 2002)

Aihe: Maantien N-430 (Extremadura, Espanja) ympäristövaikutus

Extremadurassa toteutettavalla hankkeella maantien N-430 rakentamiseksi Badajozista Valenciaan (tieosuus Puerto PeñaPuerto de los Carneros) on vakavia ympäristövaikutuksia. Hankkeella rikotaan lintudirektiiviä (neuvoston direktiivi 79/409/ETY(1)), koska se vahingoittaa lintujensuojelualuetta (ZEPA) Embalse de Orellana y Sierra de Pela ja muun muassa seuraavien lajien elinympäristöä: hanhikorppikotka, mustahaikara, pikkukorppikotka, Bonellin kotka, muuttohaukka, huuhkaja. Hankkeella rikotaan myös elinympäristödirektiiviä erityisesti vahingoittamalla yhteisön tärkeänä pitämää aluetta Sierra de El Escorialia sekä monia direktiivin 92/43/ETY(2) liitteessä I yhteisön tärkeinä pitämiksi alueiksi (LIC) luokiteltuja elinympäristöjä. Töistä kärsivät lisäksi direktiivin II lajeihin kuuluvat ilves (yksittäisiä havaintoja Sierra de El Escorialissa) ja saukko (vakaa kanta Puerto Peñan kallioiden alla).

Katsomme myös, että on rikottu direktiiviä tiettyjen julkisten tai yksityisten hankkeiden ympäristövaikutusten arvioinnista, sillä hankkeen ympäristövaikutusten arvioinnissa on vakavia puutteita. Arvioinnissa on hyvin alkeellinen ekologinen kuvaus ilman alueen geomorfologista määrittelyä tai mainintaa potentiaalisista tai akuuteista eroosioalueista. Siinä ei ole myöskään mainintaa vaikutuksista vesijärjestelmään ja veden laatuun. Kartat on piirretty ylimalkaisesti. Maaperätyyppien kuvauksessa hädin tuskin mainitaan niiden käyttömahdollisuudet. Kasvillisuutta analysoidaan pinnallisesti luetellen muutamia indikaattorilajeja tai hallitsevia lajeja tekemättä laadullista tai määrällistä arviota. Tutkimuksessa ei mainita myöskään erityisen lintujensuojelualueen (ZEPA) olemassaoloa eikä kerrota alueella esiintyvien lajien merkityksestä, joista monet on luokiteltu erityisen tärkeiksi tai jopa uhanalaisiksi. Esitetyissä yhdeksässä vaihtoehdossa vaikutusten tunnistaminen, kuvaus ja laajuus on sekavaa, niitä ei aseteta hierarkkiseen järjestykseen eikä eroteta toisistaan merkittäviä ja muita vaikutuksia.

Mitä toimia komissio toteuttaa, jotta yhteisön oikeutta ja varsinkin lintudirektiiviä, elinympäristödirektiiviä ja direktiiviä ympäristövaikutusten arvioinnista noudatettaisiin tässä tapauksessa?

Onko lintujensuojelualueen (ZEPA) ja/tai tärkeänä pidetyn alueen (LIC), joihin hanke vaikuttaa, hoitoon osoitettu yhteisön määrärahoja?

Onko kyseisen maantien rakentamiseen myönnetty määrärahoja rakennerahastoista?

Voiko komissio jäädyttää nämä määrärahat kunnes ympäristökonflikti on ratkaistu?

(1) EYVL L 103, 25.4.1979, s. 1.

(2) EYVL L 206, 22.7.1992, s. 7.

Margot Wallströmin komission puolesta antama vastaus

(24. toukokuuta 2002)

Parlamentin jäsen haluaa ensisijaisesti tietää, mitä toimenpiteitä komissio aikoo toteuttaa varmistaakseen, että hankkeessa, joka on aloitettu maantien N-430 rakentamiseksi tieosuudella Puerto PeñaPuerto de los Carneros (Badajoz, Espanja), noudatetaan yhteisön ympäristölainsäädäntöä ja varsinkin tiettyjen julkisten ja yksityisten hankkeiden ympäristövaikutusten arvioinnista 27 päivänä kesäkuuta 1985 annettua neuvoston direktiiviä 85/337/ETY(1), luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annettua neuvoston direktiiviä 92/43/ETY ja luonnonvaraisten lintujen suojelusta 2 päivänä huhtikuuta 1979 annettua neuvoston direktiiviä 79/409/ETY.

Edellä mainittuja direktiivejä voitaisiin soveltaa kyseisessä tapauksessa. Tämän vuoksi komissio ottaa mahdollisimman pian yhteyttä Espanjan viranomaisiin varmistaakseen, että yhteisön lainsäädäntöä sovelletaan asianmukaisesti tässä konkreettisessa tapauksessa.

Kyseisen lintujen erityissuojelualueen ja yhteisön tärkeänä pitämän alueen hoitoon osoitettujen yhteisön varojen osalta on korostettava, että seuraavat mainittuihin suojelualueisiin liittyvät Life-hankkeet on hyväksytty:

- 96/507: Pikkutrapin, kaulustrapin ja pikkutuulihaukan suojelu erityissuojelualueilla ja yhteisön tärkeinä pitämillä alueilla Extremadurassa

- 97/250: Extremaduran erityissuojelualueiden hoito. Munkkikorppikotka- ja vuorikotkakannan elpyminen ja suojelu

- 98/463: Espanjanilveksen suojelu yhteisön tärkeinä pitämillä alueilla Extremadurassa.

Tähän mennessä hanke maantien N-430 rakentamiseksi Badajozista Valenciaan (tieosuus Puerto PeñaPuerto de los Carneros) ei ole saanut osarahoitusta rakennerahastoista. Rakennerahastoja koskevista yleisistä säännöksistä 21 päivänä kesäkuuta 1999 annetun neuvoston asetuksen (EY) N:o 1260/1999(2) mukaisesti osarahoituksen myöntäminen kyseiselle hankkeelle edellyttäisi, että siinä noudatetaan yhteisön lainsäädäntöä myös ympäristönsuojelun osalta.

(1) EYVL L 175, 5.7.1985, direktiivi sellaisena kuin se on muutettuna 3 päivänä maaliskuuta 1997 annetulla neuvoston direktiivillä 97/11/EY (EYVL L 73, 14.3.1997).

(2) EYVL L 161, 26.6.1999.